তথ্যবিবরণী                                                                                        নম্বর : ১৪৬৬

**কর্মসংস্থানের মাধ্যমে এতিমের সুন্দর ভবিষ্যৎ নিশ্চিত করা হবে**

**-- সমাজকল্যাণ প্রতিমন্ত্রী**

ঢাকা), ২৯ চৈত্র (১২ এপ্রিল) :

সমাজকল্যাণ প্রতিমন্ত্রী মোঃ আশরাফ আলী খান খসরু বলেছেন, নির্দিষ্ট বয়স শেষে কর্মসংস্থানের মাধ্যমে এতিম শিশুদের সুন্দর ভবিষ্যৎ নিশ্চিত করা হবে। এতিম, দুস্থ ও অসহায় শিশুদের উন্নয়নের মাধ্যমে বাংলাদেশ সমৃদ্ধির পথে এগিয়ে যাবে। তিনি বলেন, এতিম, দুস্থদের পরিচর্যা করা একটি মানবিক কার্যক্রম।

প্রতিমন্ত্রী আজ ঢাকায় রায়ের বাজারে মাস্তুল ফাউন্ডেশন কর্তৃক আয়োজিত এতিম, দুস্থ ও অসহায়দের মাঝে সেলাই মেশিন ও ইফতার বিতরণ অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী এতিম ও দুস্থদের সহযোগিতায় সমাজের বিত্তবানদের এগিয়ে আসার আহ্বান জানিয়ে বলেন, ইসলামসহ সকল ধর্মে এতিমদের প্রতি গুরুত্ব দেওয়া হয়েছে। তাদের খাদ্য, বস্ত্র, বাসস্থান, শিক্ষা ও চিকিৎসার ব্যবস্থা আমাদেরই করতে হবে।

প্রতিমন্ত্রী বলেন, ‘এখানে ছোট্ট সোনামণিদের সঙ্গে ইফতার করতে পারার অনুভূতিটা অন্যরকম। আমার মনে হচ্ছে এরকম সুবিধাবঞ্চিত শিশুদের মাঝে কিছু সময় কাটাতে পারাটা ভাগ্যের বিষয়। আমার সামনে এতগুলো কচিকাঁচা মুখ দেখে আমি সত্যিই আপ্লুত হয়ে পড়েছি। তাদের মুখের মায়ায় আমার মন ভরে গেছে।’

পরে প্রতিমন্ত্রী অসহায় দরিদ্র পরিবারে মাঝে সেলাই মেশিন এবং একজন পঙ্গু অসহায়কে পঞ্চাশ হাজার টাকার চেক বিতরণ করেন।

#

এনায়েত/আরমান/রফিকুল/মাহমুদ/সেলিম/২০২৩/২১৩০ ঘণ্টা

তথ্যবিবরণী নম্বর : ১৪৬৫

**বীর মুক্তিযোদ্ধা ডা. এ টি এম জাফরুল্লাহ চৌধুরীর** মৃ**ত্যুতে**

**মন্ত্রিপরিষদের সদস্যবৃন্দের শোক**

ঢাকা, ২৯ চৈত্র (১২ এপ্রিল) :

বীর মুক্তিযোদ্ধা ও গণস্বাস্থ্য কেন্দ্রের প্রতিষ্ঠাতা ডা. এ টি এম জাফরুল্লাহ চৌধুরীর মৃত্যুতে মন্ত্রী ও প্রতিমন্ত্রীগণ গভীর শোক ও দুঃখ প্রকাশ করেছেন।

পৃথক পৃথক শোকবার্তায় তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

বীর মুক্তিযোদ্ধা ও গণস্বাস্থ্য কেন্দ্রের প্রতিষ্ঠাতা ডা. এটি এম জাফরুল্লাহ চৌধুরীর মৃত্যুতে গভীর শোক ও দুঃখ প্রকাশ করেছেন কৃষিমন্ত্রী ড. মোঃ আব্দুর রাজ্জাক; আইন, বিচার ও সংসদ বিষয়ক মন্ত্রী আনিসুল হক; স্থানীয় সরকার মন্ত্রী মোঃ তাজুল ইসলাম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; মৎস্য ও প্রাণিসম্পদ মন্ত্রী শ ম রেজাউল করিম; রেলপথ মন্ত্রী মোঃ নূরুল ইসলাম সুজন এবং পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক আবুল হাসানাত আবদু্ল্লাহ।

এছাড়া শোকপ্রকাশ করেছেন সমাজকল্যাণ প্রতিমন্ত্রী মোঃ আশরাফ আলী খান খসরু; শ্রম ও কর্মসংস্থান প্রতিমন্ত্রী বেগম মন্নুজান সুফিয়ান; নৌপরিবহন প্রতিমন্ত্রী খালিদ মাহ্‌মুদ চৌধুরী এবং সংস্কৃতি প্রতিমন্ত্রী কে এম খালিদ।

#

কামরুল/আরমান/রফিকুল/মাহমুদ/সেলিম/২০২৩/২০১৫ ঘণ্টা

তথ্যবিবরণী                                                      নম্বর : ১৪৬৪

**কৃষি উৎপাদন অব্যাহত রাখতে ভর্তুকি দিচ্ছে সরকার**

**-- কৃষিমন্ত্রী**

ঢাকা, ২৯ চৈত্র (১২ এপ্রিল):

কৃষিমন্ত্রী ড. আব্দুর রাজ্জাক বলেছেন, খাদ্যের জন্য সরকার অন্যের ওপর নির্ভরশীল হতে পারে না। সেজন্য কৃষি উৎপাদন অব্যাহত রাখতে ও খাদ্য নিরাপত্তার জন্য কৃষিতে বিশাল ভর্তুকি দিয়ে যাচ্ছে সরকার। এছাড়া, পৃথিবীর অনেক দেশের তুলনায় বাংলাদেশে বেশি ভর্তুকি দিয়ে কৃষিকে লাভজনক করার চেষ্টা করছে সরকার।

আজ রাজধানীর গুলশানে হোটেল রেঁনেসায় গতানুগতিক কৃষিকে স্মার্ট কৃষিতে রূপান্তরে করণীয় শীর্ষক সেমিনারে প্রধান অতিথির বক্তব্যে মন্ত্রী এসব কথা বলেন। ঢাকা চেম্বার অভ্‌ কমার্স অ্যান্ড ইন্ডাস্ট্রিজ এ সেমিনারের আয়োজন করে।

জাপানের উদাহরণ টেনে মন্ত্রী বলেন, জাপানের জিডিপিতে কৃষির অবদান শতকরা দুই ভাগেরও কম কিন্তু জাপান সরকার খাদ্য নিরাপত্তার জন্য ও খাদ্যে স্বয়ংসম্পূর্ণ থাকার জন্য বিশাল ভর্তুকি দিয়ে যাচ্ছে। কৃষিতে ভর্তুকি প্রদানকারী শীর্ষ দেশের একটি জাপান।

মন্ত্রী বলেন, বর্তমান সরকার নির্বাচনি প্রতিশ্রুতি অনুযায়ী কৃষিকে আধুনিক ও লাভজনক করতে কাজ করছে। ৫০-৭০ শতাং ভর্তুকিতে কৃষকদের কৃষিযন্ত্র দেয়া হচ্ছে। ফলে কৃষি যান্ত্রিকীকরণ ও আধুনিকীকরণের দিকে এগিয়ে যাচ্ছে। তিনি বলেন, সরকারের উদ্যোগের পাশাপাশি বেসরকারি উদ্যোক্তা ও ব্যবসায়ীদের এগিয়ে আসতে হবে। কৃষি উৎপাদন, যান্ত্রিকীকরণ, প্রক্রিয়াজাতে বিনিয়োগ করতে হবে। তাহলেই কৃষি দ্রুত আধুনিক হবে, লাভজনক হবে।

আয়োজক সংগঠনের প্রেসিডেন্ট ব্যারিস্টার সামির সাত্তারের সভাপতিত্বে বাংলাদেশ কৃষি বিশ্ববিদ্যালয়ের সাবেক ভাইস চ্যান্সেলর প্রফেসর এম এ সাত্তার মন্ডল, আইসিটি বিভাগের সচিব মোঃ শামসুল আরেফিন, বিশ্ব খাদ্য কর্মসূচির বাংলাদেশ প্রতিনিধি ডোমেনিকো স্কালপেল্লি, কৃষি ও গণমাধ্যম ব্যক্তিত্ব শাইখ সিরাজ, প্রাণ গ্রুপের চেয়ারম্যান আহসান খান চৌধুরী এবং এসিআই এগ্রিবিজনেসের ব্যবস্থাপনা পরিচালক এফ এইচ আনসারী বক্তব্য রাখেন।

#

কামরুল/আরমান/রফিকুল/মাহমুদ/সেলিম/২০২৩/২০৪০ ঘণ্টা

তথ্যবিবরণী                                                                                        নম্বর : ১৪৬৩

**বাংলাদেশ ও ভারতের সম্পর্কের মধ্যে ঐতিহাসিক ভিত্তি রয়েছে**

**-- নৌপরিবহন প্রতিমন্ত্রী**

ঢাকা, ২৯ চৈত্র (১২ এপ্রিল) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বাংলাদেশ ও ভারতের মধ্যে সম্পর্ক গুরুত্বপূর্ণ এবং এর একটি শক্তিশালী ঐতিহাসিক ভিত্তি রয়েছে। আমাদের ভৌগোলিক নৈকট্য ও সাংস্কৃতিক সখ্যতা রয়েছে। ভারত থেকে পণ্য পরিবহনের জন্য চট্টগ্রাম ও মোংলা বন্দর ব্যবহারের বিষয়ে বাংলাদেশ ও ভারতের মধ্যে চুক্তিপত্র স্বাক্ষরিত হয়েছে। এই চুক্তির অধীনে দু’টি ট্রায়াল রান সম্পাদিত হয়েছিল। শীঘ্রই এই রুট পুরোপুরি চালু হয়ে যাবে।

প্রতিমন্ত্রী আজ ভারতের ত্রিপুরা রাজ্যের আগরতলায় এশিয়ান কনফ্লুয়েন্স আয়োজিত ‘উত্তর-পূর্ব ভারত এবং ইন্দোপ্যাসিফিকের বঙ্গোপসাগর: সংযোগ স্থাপন : এগিয়ে যাওয়ার পথ’ বিষয়ে ‘তৃতীয় ভারত-জাপান বুদ্ধিজীবী কনক্লেভ’ এ এসব কথা বলেন।

প্রতিমন্ত্রী খালিদ মাহমুদ চৌধুরী বলেন, পুরোদমে পণ্য হ্যান্ডেল করার সক্ষমতা চট্টগ্রাম বন্দর কর্তৃপক্ষের রয়েছে। বাংলাদেশ ও ভারতের মধ্যে প্রটোকল অন ইনল্যান্ড ওয়াটার ট্রানজিট অ্যান্ড ট্রেড (পিআইডব্লিউটিটি) চুক্তি রয়েছে। এ চুক্তির আলোকে বাংলাদেশের ভূমি ব্যবহার করে ভারতের পশ্চিমবঙ্গ থেকে পূর্ব ভারতের সাতটি রাজ্যে পণ্য পরিবহন করা যাবে। এছাড়া, উপকূলীয় সমুদ্র ও নদীপথে ভারত থেকে পূর্ব রাজ্যগুলোতে পণ্য পরিবহনের জন্য উপকূলীয় শিপিং চুক্তিপত্র স্বাক্ষরিত হয়েছে। নৌপথে অবাধ ও আঞ্চলিক বাণিজ্যের প্রসারের জন্য ভারত, বাংলাদেশ, ভুটান এবং নেপালের মধ্যে বিবিআইএন চুক্তিপত্র স্বাক্ষরিত হয়েছে। এই চুক্তির লক্ষ্য এবং উদ্দেশ্য হল চুক্তিভুক্ত দেশগুলোর মধ্যে ন্যায্য এবং আঞ্চলিক পরিবহন নিশ্চিত করা, যাতে তাদের নিজস্ব বাণিজ্যিক স্বার্থ নিশ্চিত করা যায়।

প্রতিমন্ত্রী বলেন, বাংলাদেশ ও জাপানের মধ্যে ঐতিহাসিক সম্পর্ক বিদ্যমান। বাঙালি ও জাপানিদের সম্পর্ক দীর্ঘদিনের। জাপান বাংলাদেশের উন্নয়ন সহায়তাকারী দেশ। বাংলাদেশকে স্বীকৃতি দেওয়া প্রথম দেশগুলোর মধ্যে জাপান অন্যতম। স্বাধীনতার পর থেকেই জাপান বাংলাদেশের বৃহত্তম দ্বিপাক্ষিক উন্নয়ন সহযোগী হয়ে উঠেছে। এই অঞ্চলে জাপানি বিনিয়োগ পরোক্ষভাবে আর্থসামাজিক উন্নয়নকে বেগবান করবে।

দু’দিনব‍্যাপী (১১-১২ এপ্রিল) অনুষ্ঠিত এ কনক্লেভে বাংলাদেশ, জাপান ও ভারত থেকে অংশগ্রহণকারী বিশেষজ্ঞ, নীতিনির্ধারক ও অংশীজন অংশ নেয়।

অনুষ্ঠানে এশিয়ান কনফ্লুয়েন্সের গভার্নিং কাউন্সিল সদস্য রিভা গাঙ্গুলী, ভারতে নিযুক্ত বাংলাদেশের হাইকমিশনার মোঃ মোস্তাফিজুর রহমান, ভারতে নিযুক্ত জাপানের রাষ্ট্রদূত Hiroshi Suzuki বক্তব‍্য রাখেন।

#

জাহাঙ্গীর/আরমান/রফিকুল/মাহমুদ/সেলিম/২০২৩/২১৩০ ঘণ্টা

তথ্যবিবরণী নম্বর: ১৪৬২

**হজযাত্রীদের সেবা নির্বিঘ্ন করার নির্দেশনা ধর্ম প্রতিমন্ত্রীর**

ঢাকা,২৯ চৈত্র **(১২** এপ্রিল**) :**

হজযাত্রীদের সেবা নির্বিঘ্ন ও সহজ করতে নির্দেশনা দিয়েছেন ধর্ম প্রতিমন্ত্রী মো. ফরিদুল হক খান। তিনি বলেন, ‘সরকারের আইনের দিকে দৃষ্টি রেখে সেবা সহজ করতে হবে। হজের ডিজিটাল সেবা অভ্যস্ত করতে হবে। হজগামীদের যাতে কোনো কষ্ট না হয় সেদিকে সতর্ক দৃষ্টি রাখতে হবে। প্রধানমন্ত্রী শেখ হাসিনার নেতৃত্বে সেবার আরো সহজীকরণ করতে হবে।

আজ ঢাকায় অফিসার্স ক্লাবে হজ এজেন্সিজ অ্যাসোসিয়েশন অভ বাংলাদেশ (হাব) আয়োজিত ইফতার ও দোয়া মাহফিলে প্রধান অতিথি বক্তব্যে প্রতিমন্ত্রী এসব কথা বলেন।

অনুষ্ঠানে ধর্ম মন্ত্রণালয়ের সচিব কাজী এনামুল হাসান বেসামরিক বিমান কর্তৃপক্ষের চেয়ারম্যান এয়ার ভাইস মার্শাল মো. মফিদুর রহমান, সৌদি এম্বাসির ঊর্ধ্বতন কর্মকর্তা জামাল আর হারবি, হাব সদস্যবৃন্দ, সংবাদকর্মীবৃন্দ উপস্থিত ছিলেন।

#

আসিফ/আরমান/রফিকুল/মাহমুদ/লিখন/২০২৩

তথ্যবিবরণী                                                      নম্বর : ১৪৬১

**শেখ হাসিনার আস্থা জনগণ বিদেশিরা নয়**

**-- এনামুল হক শামীম**

ঢাকা, ২৯ চৈত্র (১২ এপ্রিল):

পানি সম্পদ উপমন্ত্রী এ কে এম এনামুল হক শামীম বলেছেন, আওয়ামী লীগ জনগণের দল। জনগণের অধিকার আদায়ের লক্ষ্যে এই দল প্রতিষ্ঠিত। জাতির পিতা বঙ্গবন্ধু শেখ মুজিবুর রহমান সবসময়ই জনগণের ওপর আস্থা রাখতেন৷ তিনি কখনো বিদেশি প্রভুদের ওপর আস্থা রাখতেন না। বঙ্গবন্ধুকন্যা শেখ হাসিনাও জনগণের ওপর আস্থা রাখেন, কোনো বিদেশি প্রভুদের ওপর নয়।

আজ রাজধানীর একটি হোটেলে শরীয়তপুর সাংবাদিক সমিতি, ঢাকা আয়োজিত ইফতার মাহফিলপূর্ব আলোচনা সভায় প্রধান অতিথির বক্তব্যে উপমন্ত্রী এসব কথা বলেন।

উপমন্ত্রী বলেন, দেশের মানুষের ভোটে বিএনপির আস্থা নেই। বিএনপি জনবিচ্ছিন্ন, তাদের আস্থা শুধু বিদেশিদের ওপর। বিএনপি নানানভাবে অপপ্রচার চালাচ্ছে। সরকারের বিরুদ্ধে কুৎসা রটাচ্ছে। জনগণের পাশে না দাঁড়িয়ে বিএনপি বিদেশি কাছে নালিশ ও দেশবিরোধী ষড়যন্ত্র করতে ব্যস্ত। এ কারণেই জনগণ জনবিচ্ছিন্ন বিএনপিকে আর ক্ষমতায় আনবে না।

নির্বাচনের জন্য বিএনপিকে প্রস্তুতি নেয়ার আহ্বান জানিয়ে এনামুল হক শামীম বলেন, সংবিধান অনুযায়ী আগামী জাতীয় নির্বাচন অনুষ্ঠিত হবে। কোনো ষড়যন্ত্র করবেন না। আন্দোলনের হুমকি দেবেন না। যেকোনো আন্দোলন মোকাবিলায় আওয়ামী লীগ প্রস্তুত আছে। সব ষড়যন্ত্রের দাঁতভাঙা জবাব দেয়া হবে। সুষ্ঠু নির্বাচন আয়োজনের জন্য যা প্রয়োজন সরকার সেটি করবে।

সংগঠনের সভাপতি বেনজীর আহম্মেদের সভাপতিত্বে ও সাধারণ সম্পাদক আসাদুজ্জামান আজমের সঞ্চালনায় অনুষ্ঠানে বিশেষ অতিথি ছিলেন প্রধানমন্ত্রীর কার্যালয়ের এসডিজির মুখ্য সমন্বয়কারী আখতার হোসেন। এ সময় সংগঠনের বিভিন্ন স্তরের নেতৃবৃন্দ উপস্থিত ছিলেন।

#

গিয়াস/আরমান/রফিকুল/মাহমুদ/সেলিম/২০২৩/১৯২০ ঘণ্টা

তথ্যবিবরণী                                                                                        নম্বর : ১৪৬০

**রাজধানীতে পালিত হয়েছে বৈসাবি উৎসব ২০২৩**

ঢাকা, ২৯ চৈত্র (১২ এপ্রিল) :

আজ বৈসাবি উৎসব উপলক্ষ্যে রাজধানীর বেইলি রোডস্থ শেখ হাসিনা পার্বত্য চট্টগ্রাম কমপ্লেক্সে বেলুন ও পায়রা উড়িয়ে শোভাযাত্রার উদ্বোধন করেন পার্বত্য চট্টগ্রাম বিষয়ক মন্ত্রণালয়ের সচিব মোসাম্মৎ হামিদা বেগম। শোভাযাত্রাটি শেখ হাসিনা পার্বত্য চট্টগ্রাম কমপ্লেক্স বেইলি রোড প্রাঙ্গণ থেকে রমনা পার্কের লেক পর্যন্ত গিয়ে শেষ হয়। পরে দেশের শান্তি ও সমৃদ্ধি কামনা করে রমনা পার্কের লেকে ফুল ভাসানো হয়। শোভাযাত্রায় রাজধানীতে বসবাসরত তিন পার্বত্য অঞ্চলের মানুষ অংশ নেন।

বৈসাবি উৎসবের শোভাযাত্রার উদ্বোধন ও জলে ফুল ভাসানোর অনুষ্ঠানে প্রধান অতিথির বক্তব্যে পার্বত্য চট্টগ্রাম বিষয়ক মন্ত্রণালয়ের সচিব বলেন, বাংলাদেশ সাম্প্রদায়িক সম্প্রীতির দেশ। আমাদের ধর্ম, বর্ণ যত আলাদাই থাকুক না কেন আমরা এক জাতি এবং এই এক জাতি লক্ষ্যকে সামনে রেখেই আমরা সমৃদ্ধ বাংলাদেশ গঠন করার জন্য সকলে সম্মিলিতভাবে চেষ্টা চালিয়ে যাব। তিনি বৈসাবি উৎসব উদ্‌যাপন উপলক্ষ্যে পার্বত্য চট্টগ্রাম বিষয়ক মন্ত্রণালয়ের পক্ষ থেকে সকল পার্বত্যবাসী ও বাংলাদেশের সকল নাগরিকের সুখ, সমৃদ্ধি ও শান্তি কামনা করেন।

শোভাযাত্রায় পার্বত্য চট্টগ্রাম বিষয়ক মন্ত্রণালয়ের অতিরিক্ত সচিব মোঃ আমিনুল ইসলাম, যুগ্মসচিব আলেয়া আক্তার, যুগ্ম সচিব মোঃ জাহাঙ্গীর আলম, যুগ্মসচিব প্রদীপ কুমার মহোত্তম, উপসচিব সজল কান্তি বনিক, আবু রাফা মোহাম্মদ আরিফ, আশীষ কুমার সাহা, কাজী মোহাম্মদ চাহেল তস্তরী, মোঃ আলাউদ্দিন চৌধুরী, সিনিয়র সহকারী সচিব মালেকা পারভিন ও মুন্না রানী বিশ্বাস, সচিবের একান্ত সচিব মোঃ গোলাম রব্বানীসহ ব্র্যাক, মানুষের জন্য ফাউন্ডেশন, পদক্ষেপ, হেলেন কেলার ইন্টারন্যাশনাল ও বাংলাদেশ পর্যটন কর্পোরেশনের কর্মকর্তাগণ অংশগ্রহণ করেন।

#

রেজুয়ান/রাহাত/রফিকুল/মাহমুদ/আব্বাস/২০২৩/১৯০২ ঘণ্টা

তথ্যবিবরণী                                                      নম্বর : ১৪৫৯

বায়ুদূষণ বিরোধী অভিযান

**৫ ইটভাটা হতে ৫ লাখ টাকা জরিমানা আদায় এবং ৩টি ইটভাটা ভেঙ্গে ফেলা হয়েছে**

ঢাকা, ২৯ চৈত্র (১২ এপ্রিল):

পরিবেশ, বন ও জলবায়ু পরিবর্তন মন্ত্রণালয় ঘোষিত অভিযানে বায়ুদূষণের দায়ে আজ ১১টি যানবাহনকে ১৮ হাজার টাকা ও ৫টি ইটভাটা হতে ৫ লাখ টাকা জরিমানা ধার্যপূর্বক আদায় করা হয়েছে।

পরিবেশ, বন ও জলবায়ু পরিবর্তন মন্ত্রণালয়ের নির্বাহী ম্যাজিস্ট্রেট মোছাঃ মোহছীনা আক্তার বানুর নেতৃত্বে ঢাকার মানিক মিয়া এভিনিউ এলাকায় মোবাইল কোর্ট পরিচালনা করে কালো ধোঁয়া দ্বারা বায়ুদূষণের দায়ে ১১টি গাড়ি হতে মোট ১৮ হাজার টাকা জরিমানা ধার্যপূর্বক আদায় করা হয়।

এছাড়া পরিবেশ অধিদপ্তরের মনিটরিং এন্ড এনফোর্সমেন্ট উইং এর নির্বাহী ম্যাজিস্ট্রেট নেহের নিগার তনুর নেতৃত্বে বরিশালের বানারীপাড়ায় অবৈধ ৫টি ইটভাটার বিরুদ্ধে মোবাইল কোর্ট পরিচালনা করে ৩টি ইটভাটা ভেঙ্গে ফেলা হয় এবং ৫ লাখ টাকা জরিমানা আদায় করা হয়।

বায়ুদূষণ বিরোধী দেশব্যাপী এ অভিযান অব্যাহত থাকবে বলে জানানো হয়েছে।

#

দীপংকর/রাহাত/রফিকুল/মাহমুদ/সেলিম/২০২৩/১৭৪০ ঘণ্টা

তথ্যবিবরণী নম্বর : ১৪৫৮

**মানসম্মত প্রাথমিক শিক্ষার ওপর স্মার্ট বাংলাদেশ গড়ে উঠবে**

**---টেলিযোগাযোগ মন্ত্রী**

ঢাকা, ২৯ চৈত্র (১২ এপ্রিল) :

প্রাথমিক ও গণশিক্ষায় উপবৃত্তি বিতরণে ধারাবাহিক সাফল্যের অংশ হিসেবে প্রাথমিক শিক্ষা অধিদপ্তর, ডাক অধিদপ্তর ও নগদ লিমিটেড-এর সাথে পাঁচ বছর মেয়াদী চুক্তি স্বাক্ষর করেছে। ডাক ও টেলিযোগাযোগ মন্ত্রী মোস্তাফা জব্বার এবং প্রাথমিক ও গণশিক্ষা প্রতিমন্ত্রী জাকির হোসেনের উপস্থিতিতে আজ বাংলাদেশ সচিবালয়ে প্রাথমিক ও গণশিক্ষা মন্ত্রণালয়ের সম্মেলন কক্ষে এ চুক্তিটি স্বাক্ষরিত হয়। চুক্তির ফলে আগের মতো ধারাবাহিকতা ও স্বচ্ছতা বজায় রেখে আগামী ৫ বছরের জন্য প্রাথমিক ও গণশিক্ষার উপবৃত্তি বিতরণ করবে নগদ লিমিটেড।

প্রাথমিক শিক্ষা অধিদপ্তরের মহাপরিচালক শাহ রেজোয়ান আহমেদ, ডাক অধিদপ্তরের পরিচালক ছালেহ আহমেদ এবং নগদের নির্বাহী পরিচালক সাফায়েত আলম নিজ নিজ প্রতিষ্ঠানের পক্ষে চুক্তিতে স্বাক্ষর করেন।

প্রধান অতিথির বক্তৃতায় ডাক ও টেলিযোগাযোগ মন্ত্রী বলেন, প্রাথমিক শিক্ষা হচ্ছে শিক্ষার ভিত্তি। শিক্ষার এই ভিত্তির ওপর দাঁড়িয়েই স্মার্ট বাংলাদেশ গড়ে উঠবে। তিনি বলেন, প্রাথমিক শিক্ষার ডিজিটাল রূপান্তরের যাত্রা শুরু হয়েছে। শিক্ষার ডিজিটাল রূপান্তরে সহায়তার অংশ হিসেবে বিটিআরসি‘র এসওএফ থেকে ইতোমধ‌্যেই দেশের সুবিধাবঞ্চিত এলাকায় ৬৫০টি প্রাথমিক বিদ‌্যালয় এবং পার্বত‌্য অঞ্চলের ২৮টি পাড়াকেন্দ্র ডিজিটালাইজ করার যাত্রা শুরু হয়েছে। ডিজিটালাইজের এ যাত্রা অব‌্যাহত থাকবে।

মন্ত্রী ডিজিটাল প্রযুক্তি ব‌্যবহার করে শিক্ষার্থীদের মায়েদের হাতে উপবৃত্তির টাকা পৌঁছে দেওয়ার  উদ‌্যোগকে একটি অসাধারণ কাজ উল্লেখ করে বলেন, এটি মোবাইল ফিনান্সিয়াল সার্ভিস নগদের জন‌্যও একটি ঐতিহাসিক কাজ। তিনি ত্রুটিহীনভাবে এই উপবৃত্তির টাকা পৌঁছে দেওয়ার জন‌্য নগদকে দায়িত্বশীলতার সাথে কাজ করার আহ্বান জানান। তিনি এই ব‌্যাপারে নগদ কর্তৃপক্ষকে সর্বোচ্চ সতর্কতা অবলম্বনের নির্দেশ দেন। মন্ত্রী উপবৃত্তির টাকা নিয়ে কোনো অভিভাবক যাতে প্রতারিত না হয় এই বিষয়ে অভিভাবকদের মধ‌্যে সচেতনতা তৈরির প্রয়োজনীয়তার ওপর গুরুত্বারোপ করেন।

প্রাথমিক ও গণশিক্ষা প্রতিমন্ত্রী বলেন, ২০১০ সাল থেকে আমরা মায়েদের হাতে উপবৃত্তির টাকা পৌঁছে দিচ্ছি। প্রধানমন্ত্রী শেখ হাসিনার গতিশীল নেতৃত্বে প্রাথমিক শিক্ষা সম্প্রসারণে অভাবনীয় অগ্রগতি হয়েছে উল্লেখ করে তিনি বলেন, উপবৃত্তির টাকা সরাসরি মায়েদের হাতে পৌঁছে দেয়ায় নারীর ক্ষমতায়নে অগ্রগতি হয়েছে।

উল্লেখ্য, এ চুক্তির আওতায় প্রতি অর্থবছরে ১ কোটি ৩০ লাখ শিক্ষার্থীর লক্ষ্যমাত্রা নির্ধারণ করে বর্তমান সরকার দেশের সকল সরকারি প্রাথমিক বিদ্যালয়ে শতভাগ শিক্ষার্থীর অভিভাবকদের মোবাইল অ্যাকাউন্টে জিটুপি পদ্ধতিতে ইএফটি-এর মাধ্যমে উপবৃত্তির অর্থ বিতরণ করছে। এতে পরিচালন বাজেটে প্রতি অর্থবছরে প্রায় ২০০০ কোটি টাকা বিতরণ করা হচ্ছে।

অনুষ্ঠানে ডাক ও টেলিযোগাযোগ সচিব মোঃ আবু হেনা মোরশেদ জামান, প্রাথমিক ও গণশিক্ষা সচিব ফরিদ আহম্মাদ, প্রাথমিক শিক্ষা অধিদপ্তরের মহাপরিচালক শাহ রেজওয়ান হায়াত, ডাক অধিদপ্তরের মহাপরিচালক মোঃ হারুনুর রশীদ এবং নগদ লিমিটেডের ব‌্যবস্থাপনা পরিচালক তানভির এ মিশুক উপস্থিত ছিলেন।

#

শেফায়েত/রাহাত/রফিকুল/মাহমুদ/আব্বাস/২০২৩/২০৫৭ ঘণ্টা

তথ্যবিবরণী                                                                                        নম্বর : ১৪৫৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৯ চৈত্র (১২ এপ্রিল) :

          স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৪২ শতাংশ। এ সময় ১ হাজার ৪৩৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৫ হাজার ৫৭৯ জন।

#

সুলতানা/রাহাত/রফিকুল/মাহমুদ/আব্বাস/২০২৩/১৭২০ ঘণ্টা

তথ্যবিবরণী নম্বর: ১৪৫৬

**শ্রমিক কল্যাণ তহবিলে ৫ কোটি ৪০ লাখ টাকা লভ্যাংশ জমা দিলো বিএসআরএম এবং এসিআই**

ঢাকা,২৯ চৈত্র **(১২** এপ্রিল**) :**

শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিলে প্রায় ৫ কোটি ৪০ লাখ টাকা লভ্যাংশ জমা দিয়েছে স্টিল রি-রোলিং মিলস বিএসআরএম এবং ঔষধ কোম্পানি এসিআই লিমিটেড।

আজ সচিবালয়ে শ্রম প্রতিমন্ত্রী বেগম মন্নুজান সুফিয়ানের হাতে বিএসআরএম’র হেড অভ কর্পোরেট অ্যাফেয়ার্স সৌমিত্র কুমার মুৎসুদ্দি এবং এসিআই লিমিটেড’র পরিচালক অপারেশন ও এসিআই’র কোম্পানির মুনাফায় শ্রমিকের অংশগ্রহণ (ডাব্লুপিপিএফ) এর ট্রাস্টি বোর্ড চেয়ারম্যান ইমাম আহমেদ ইসতিয়াক নিজ নিজ কোম্পানির পক্ষে গত অর্থবছরের লভ্যাংশের চেক হস্তান্তর করেন।

বিএসআরএম প্রতিনিধিদল কোম্পানির গত অর্থবছরের লভ্যাংশের ৩ কোটি ৮৫ লাখ ৪৫ হাজার ৮৩৫ টাকার এবং এসিআই’র প্রতিনিধিদল এক কোটি ৫৪ লাখ ৩৩ হাজার ৪৯৩ টাকার চেক শ্রম প্রতিমন্ত্রীর হাতে তুলে দেন।

বাংলাদেশ শ্রম আইন অনুযায়ী কোম্পানির নিট লাভের শতকরা পাঁচ ভাগের এক দশমাংশ বাংলাদেশ শ্রমিক কল্যাণ ফাউন্ডেশন তহবিলে জমা প্রদানের বিধান রয়েছে। এ পর্যন্ত দেশি-বিদেশি এবং বহুজাতিক মিলে তিন শতাধিক কোম্পানি এ তহবিলে নিয়মিত লভ্যাংশ প্রদান করছে। এ তহবিলে আজ পর্যন্ত জমার পরিমাণ পৌনে নয়শ’ কোটি টাকার বেশি। এ তহবিল থেকে প্রাতিষ্ঠানিক-অপ্রাতিষ্ঠানিক খাতের শ্রমিকদের কর্মস্থলে দুর্ঘটনাজনিত মৃত্যুতে, আহত, দুরারোগ্য ব্যাধিতে আক্রান্ত শ্রমিকের চিকিৎসা এবং শ্রমিকের মেধাবী সন্তানের উচ্চশিক্ষায় সহায়তা দেওয়া হয়।

চেক প্রদান অনুষ্ঠানে মন্ত্রণালয়ের সচিব মো. এহছানে এলাহী, বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দীন আহমেদ, যুগ্ম সচিব মো. মহিদুর রহমান, বিএসআরএম’র সিনিয়র ম্যানেজার (আইআর) মো. ইসমাইল, এসিআই’র শ্রমিক কল্যাণ ইউনিয়নের সভাপতি মো. রাসেল মিয়া, এসিআই ডাব্লুপিপিএফ’র ট্রাস্টি ইসলাম খান, লিগ্যাল এফেয়ার্স মো. মনিরুজ্জামান এবং সহকারী ব্যবস্থাপক মো. হাফিজুর রহমান উপস্থিত ছিলেন।

#

আকতারুল/রাহাত/রফিকুল/মাহমুদ/লিখন/২০২৩

তথ্যবিবরণী নম্বর : ১৪৫৫

**বাংলাদেশ-ইউএনউইমেন একসাথে কাজ করার আহ্বান মহিলা ও শিশু বিষয়ক প্রতিমন্ত্রীর**

ঢাকা, ২৯ চৈত্র (১২ এপ্রিল) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরার সাথে আজ মন্ত্রণালয়ের সম্মেলন কক্ষে সাক্ষাৎ করেছেন ইউনাইটেড ন্যাশনস উইমেন (ইউএনউইমেন) এর এশিয়া প্যাসিফিক রিজিওনাল ডিরেক্টর Sarah Knibbs। সাক্ষাৎকালে প্রতিমন্ত্রী প্রযুক্তি ও স্টেম (STEM) শিক্ষায় নারীর অংশগ্রহণ বৃদ্ধি, নারীর ক্ষমতায়ন, উন্নয়ন ও কর্মসংস্থান সৃষ্টিতে ইউএনউইমেনকে একসাথে কাজ করার আহ্বান জানান।

এ সময় মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল, মহিলা বিষয়ক অধিদপ্তরের মহাপরিচালক ফরিদা পারভীন ও অতিরিক্ত সচিব রওশন আরা বেগম উপস্থিত ছিলেন।

প্রতিমন্ত্রী বলেন, জাতির পিতা ১৯৭২ সালে বাংলাদেশের সংবিধানে নারীর সমঅধিকার নিশ্চিত করেন। এরই ধারবাহিকতায় প্রধানমন্ত্রী শেখ হাসিনা বাংলাদেশে নারী উন্নয়ন, ক্ষমতায়ন, নারীর সমঅধিকার প্রতিষ্ঠা ও কর্মসংস্থান সৃষ্টির জন্য বিভিন্ন পদক্ষেপ গ্রহণ করেছেন। তিনি বলেন, তথ্যপ্রযুক্তি ও ই-কমার্স ক্ষেত্রে নারীর অংশগ্রহণ ২০৩০ সালে ৩০ শতাংশ এবং ২০৪১ সালে ৫০ শতাংশ নিশ্চিত করতে সরকার বিভিন্ন প্রকল্প বাস্তবায়ন করছে। এছাড়া প্রধানমন্ত্রী শেখ হাসিনার নির্দেশনা অনুযায়ী নারীর ঘরের কাজকে জিডিপিতে অন্তর্ভুক্ত করার কার্যক্রম বাস্তবায়নেও কাজ করবে এ মন্ত্রণালয়।

প্রতিমন্ত্রী এ সময় জেন্ডার রেস্পন্সিভ বাজেট, ন্যাশনাল রেজিলেন্স প্রোগ্রাম, সিএসডাব্লিউ এবং সিডো প্রতিবেদন প্রণয়ন ও বাস্তবায়নে মহিলা ও শিশু বিষয়ক মন্ত্রণালয়কে সহায়তা করায় ইউএনউইমেনকে ধন্যবাদ জানান।

ইউএনউইমেন এশিয়া প্যাসিফিক রিজিওনাল ডিরেক্টর সারাহ নিবস বলেন, ইউএনউইমেন বাংলাদেশে নারী উন্নয়ন, নারীর ক্ষমতায়ন ও আর্থসামাজিক উন্নয়নে মহিলা ও শিশু বিষয়ক মন্ত্রণালয়ের সাথে একসাথে কাজ করবে।

এ সময় আরো উপস্থিত ছিলেন যুগ্মসচিব নার্গিস খানম, যুগ্মসচিব মোসাঃ ফেরদৌসী বেগম, ইউএনউইমেন বাংলাদেশের কান্ট্রি রিপ্রেজেন্টেটিভ গীতাঞ্জলী সিং ও মন্ত্রণালয়ের কর্মকর্তাবৃন্দ।

#

আলমগীর/রাহাত/রফিকুল/মাহমুদ/আব্বাস/২০২৩/১৮১০ ঘণ্টা

তথ্যবিবরণী নম্বর: ১৪৫৪

**বর্তমান সরকারের আমলেই স্বাস্থ্যখাতে প্রকৃত উন্নয়ন এসেছে**

**--স্বাস্থ্যমন্ত্রী**

ঢাকা,২৯ চৈত্র **(১২** এপ্রিল**) :**

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, আওয়ামী লীগ সরকারের আমলেই স্বাস্থ্যখাতে প্রকৃত উন্নয়ন এসেছে। দেশের মানুষের স্বাস্থ্যসেবা পাওয়া একটি সাংবিধানিক অধিকার। সেই বিষয়টি মনে রেখে দেশের স্বাস্থ্যখাত বর্তমানে নানাবিধ কার্যক্রম হাতে নিয়েছে উল্লেখ করে মন্ত্রী জানান, ‘মায়েদের মাতৃত্বকালীন সেবার মান বাড়াতে সরকার বিশেষ নজর দিয়েছে। দেশের প্রায় ৪ হাজারটি ফ্যামিলি ওয়েলফেয়ার স্বাস্থ্যসেবা কেন্দ্রের মধ্যে প্রাথমিকভাবে ৫০০টি স্বাস্থ্যকেন্দ্রে প্রসূতি মায়েদের জন্য ৮ ঘণ্টার পরিবর্তে ২৪ ঘণ্টা সেবাদান কার্যক্রম শুরু করা হয়েছে। খুব অল্প সময়ে দেশের সব হাসপাতালে ২৪ ঘণ্টা সেবাদান কর্মসূচির ব্যবস্থা চালু করা হবে।’

আজ রাজধানীর ওসমানী স্মৃতি মিলনায়তনে স্বাস্থ্য ও পরিবার কল্যাণ মন্ত্রণালয় কর্তৃক ‘বিশ্ব স্বাস্থ্য দিবস-২০২৩’ উপলক্ষ্যে আয়োজিত আলোচনা সভায় প্রধান অতিথির বক্তব্যে মন্ত্রী এসব কথা বলেন। এবারের বিশ্ব স্বাস্থ্য দিবসের প্রতিপাদ্য ‘Health for All’ যার বাংলা ভাবার্থ ‘সবার জন্য স্বাস্থ্য’।

মন্ত্রী বলেন, আগে দেশের মানুষের গড় আয়ু ছিল ৬০ বছর, আর এখন ৭৩ বছর। দেশে টিকাদানে ৯৮ ভাগ সফলতা এসেছে অথচ আগে ছিল মাত্র ২০ ভাগ। আগে দেশে শিশু মৃত্যুহার ছিল ১৫০ জনের বেশি আর এখন সেটি মাত্র ২৩ জন। আগে দেশে মাত্র ১০ ভাগ মানুষ পরিবার পরিকল্পনা গ্রহণ করতো এখন সেটি ৭৩ ভাগ হয়েছে। আগে জনসংখ্যা বৃদ্ধির হার ছিল ৩ শতাংশ আর এখন মাত্র দশমিক ৯৮ ভাগ মাত্র। আগে দেশে খর্বকায় মানুষের জন্মহার ছিল ৬০ ভাগ । কিন্তু এখন ঠিকভাবে ব্যবস্থা নেয়ায় মাত্র ২৫ ভাগ এর নিচে খর্বকায় মানুষ জন্ম নেয়। দেশে আগে তেমন কোনো স্বাস্থ্য ইনস্টিটিউট ছিল না এখন ২২টি ইনস্টিটিউট করেছেন প্রধানমন্ত্রী শেখ হাসিনা। আগে ‍মাত্র ৮টি মেডিকেল কলেজ ছিল, এখন ৩৭টি মেডিকেল কলেজ করা হয়েছে। এসবই সম্ভব হয়েছে বর্তমান সরকারের সময়োপযোগী পদক্ষেপ গ্রহণের ফলে।

ইনস্টিটিউশনাল প্র্যাকটিস প্রদান প্রসঙ্গে মন্ত্রী বলেন, দেশের ১২টি জেলা ও ৩৯টি উপজেলায় বৈকালিক স্বাস্থ্যসেবা কার্যক্রম নামমাত্র ‘ফি’ এর মাধ্যমে চালু করা হয়েছে। খুব দ্রুতই এই সেবা দেশের সকল হাসপাতালে চালু করা হবে। তিনি বলেন, হাসপাতালে স্বাস্থ্যকর্মী, নার্স, রোগী ও চিকিৎসকদের নিরাপত্তায় স্বাস্থ্য সুরক্ষা আইন প্রণয়ন করা হচ্ছে। কাজ শেষ পর্যায়ে আছে। আগামী সংসদে এটি পাশ হলেই আইনটি কার্যকর হবে।

স্বাস্থ্যসেবা বিভাগের সচিব ড. মুঃ আনোয়ার হোসেন হাওলাদারের সভাপতিত্বে সভায় আরো উপস্থিত ছিলেন স্বাস্থ্য শিক্ষা ও পরিবার কল্যাণ বিভাগের সচিব মোঃ আজিজুর রহমান, স্বাস্থ্য অধিদপ্তরের মহাপরিচালক অধ্যাপক ডা. আবুল বাশার মোহাম্মদ খুরশীদ আলম, পরিবার পরিকল্পনা অধিদপ্তরের মহাপরিচালক সাহান আরা বানু, বাংলাদেশ মেডিকেল এসোসিয়েশনের সভাপতি ডা. মোস্তফা জালাল মহিউদ্দিন, স্বাধীনতা চিকিৎসক   
পরিষদের সভাপতি ডা. মোঃ জামাল উদ্দিন চৌধুরী ও বিশ্ব স্বাস্থ্য সংস্থার বাংলাদেশস্থ প্রতিনিধি ডা. বর্দন জং রানা।

#  
   
মাইদুল/আরমান/রফিকুল/মাহমুদ/লিখন/২০২৩

তথ্যবিবরণী নম্বর : ১৪৫৩

**ইরান-বাংলাদেশ বাণিজ্য প্রসারে একত্রে কাজ করার আহ্বান বাণিজ্যমন্ত্রীর**

ঢাকা, ২৯ চৈত্র (১২ এপ্রিল) :

বাংলাদেশ ও ইরানের মধ্যে দ্বিপাক্ষিক সম্পর্ক জোরদারকরণের মাধ্যমে উভয় ‍দেশের ব্যবসা-বাণিজ্য সম্প্রসারণে একত্রে কাজ করার জন্য দেশটির প্রতি আহ্বান জানিয়েছেন বাণিজ্যমন্ত্রী টিপু মুনশি।

আজ মন্ত্রণালয়ের অফিস কক্ষে ইরানের রাষ্ট্রদূত মানসুর চাভোসি সাক্ষাৎ করতে আসলে ইরানের প্রতি এ আহ্বান জানান মন্ত্রী।

মন্ত্রী বলেন, ঐতিহাসিকভাবেই বাংলাদেশের সাথে ইরানের বাণিজ্যিক সুসম্পর্ক রয়েছে এবং মধ্যপ্রাচ্যে বাংলাদেশের বাণিজ্যের অন্যতম অংশীদার ইরান। বাংলাদেশ ইরানে আমদানির চেয়ে রপ্তানি বেশি করলেও এর পরিমাণ খুব বেশি নয়। আমদানি-রপ্তানি সম্প্রসারণে উভয় দেশেরই অনেক সুযোগ রয়েছে। এই সুযোগ কাজে লাগিয়ে দুই দেশের ব্যবসায়িক সম্প্রদায়ের মধ্যে আন্তঃযোগাযোগ বৃদ্ধির ওপর গুরুত্বারোপ করেন তিনি।

টিপু মুনশি জানান, বাংলাদেশ ও ইরান ওআইসির সদস্য। আবার উভয় দেশই ডি-৮ এর অন্যতম সদস্যরাষ্ট্র। দ্বিপাক্ষিক ও বাণিজ্যিক সম্পর্ক বৃদ্ধির লক্ষ্যে ২০০৬ সালে উভয় দেশের মধ্যে দ্বিপাক্ষিক অগ্রাধিকারমূলক বাণিজ্য চুক্তির পাশাপাশি ২০২২ সালে দুই দেশ দ্বৈত শুল্ক পরিহারেও চুক্তি স্বাক্ষর করে। এসময় দ্বৈত ‍শুল্ক পরিহার চুক্তিটি অনুসমর্থন করার জন্য ইরানের রাষ্ট্রদূত বাংলাদেশ সরকারকে অনুরোধ জানান।

সাক্ষাৎকালে ইরানের রাষ্ট্রদূত বলেন, বাংলাদেশ ইরানের পুরানো ও বিশ্বস্ত বন্ধু-প্রতীম দেশ। উভয় দেশই প্রাচীনকাল থেকে সাংস্কৃতিক বন্ধনে আবদ্ধ। এই সম্পর্ক প্রতিনিয়ত আরো সুদৃঢ় হচ্ছে। বিদ্যমান সুযোগ-সুবিধা ও সম্ভাবনা কাজে লাগানোর মাধ্যমে দুই দেশের জনগণই লাভবান এবং বাণিজ্যিক সম্পর্ক আরো সুদৃঢ় হবে বলে তিনি আশাবাদ ব্যক্ত করেন।

এসময়, প্রধানমন্ত্রী শেখ হাসিনার সুদূরপ্রসারী নেতৃত্বে অর্থনৈতিক সকল সূচকে বাংলাদেশের উল্লেখযোগ্য প্রবৃদ্ধিসহ এগিয়ে যাওয়ায় প্রশংসা করেন ইরানি রাষ্ট্রদূত।

#

হায়দার/রাহাত/রফিকুল/মাহমুদ/আব্বাস/২০২৩/১৭৪৯ ঘণ্টা

তথ্যবিবরণী নম্বর : ১৪৫২

**হজযাত্রীদের বায়োমেট্রিক ভিসা সংক্রান্ত জরুরি বিজ্ঞপ্তি**

ঢাকা, ২৯ চৈত্র (১২ এপ্রিল) :

হজ ২০২৩ এ অংশগ্রহণের জন্য নিবন্ধিত হজযাত্রীদের বায়োমেট্রিক ভিসা আবেদন আগামী ১৬ এপ্রিল হতে দেশব্যাপী একযোগে শুরু হবে এবং শেষ হবে ৩০ এপ্রিল ২০২৩।

সরকারি ব্যবস্থাপনার হজযাত্রীগণ সকল জেলার ইসলামিক ফাউন্ডেশন কার্যালয়, ঢাকায় অবস্থিত ইসলামিক ফাউন্ডেশন আগারগাঁও, ইসলামিক ফাউন্ডেশন বায়তুল মোকাররম মসজিদ কমপ্লেক্স, ওয়াক্‌ফ প্রশাসকের কার্যালয়, ঢাকা এবং হজ অফিস, আশকোনা, ঢাকায় বায়োমেট্রিক ভিসার জন্য আবেদন করতে পারবেন। সরকারি ব্যবস্থাপনার হজযাত্রীগণ যেখানে বায়োমেট্রিক ভিসার জন্য আবেদন করবেন সেখানে তাঁদের পাসপোর্ট জমা দিবেন এবং রশিদ গ্রহণ করবেন।

বেসরকারি ব্যবস্থাপনার হজযাত্রীগণ স্ব স্ব এজেন্সির মাধ্যমে এবং হজ এজেন্সিজ এসোসিয়েশন অভ্ বাংলাদেশ (হাব) অফিসে বায়োমেট্রিক ভিসার জন্য আবেদন করতে পারবেন। বায়োমেট্রিক ভিসা আবেদনের পরে পাসপোর্টসমূহ স্ব স্ব এজেন্সির নিকট জমা প্রদান করে রশিদ গ্রহণ করবেন।

#

কাশেম/রাহাত/রফিকুল/মাহমুদ/আব্বাস/২০২৩/১৬২১ ঘণ্টা

তথ্যবিবরণী নম্বর: ১৪৫১

**উন্নত ও স্মার্ট বাংলাদেশ গড়তে উপজেলা পর্যায়ে শক্তিশালী স্থানীয় সরকার ব্যবস্থার বিকল্প নেই**

**--স্থানীয় সরকার মন্ত্রী**

ঢাকা,২৯ চৈত্র **(১২** এপ্রিল**) :**

স্থানীয় সরকার মন্ত্রী মোঃ তাজুল ইসলাম বলেছেন, ২০৪১ সালের মধ্যে প্রধানমন্ত্রী শেখ হাসিনার স্মার্ট বাংলাদেশ গড়তে গেলে শক্তিশালী স্থানীয় সরকার ব্যবস্থা তৈরি করতে হবে। প্রান্তিক মানুষ তাদের নিজেদের সমস্যা সমাধানে উদ্ভাবনী কৌশল প্রয়োগ করতে সক্ষম উল্লেখ করে মন্ত্রী এ সময় স্থানীয় সরকার ব্যবস্থা শক্তিশালীকরণে জনপ্রতিনিধি ও সরকারি কর্মকর্তাদের ঐক্যবদ্ধভাবে দেশ ও জনগণের সেবায় নিয়োজিত হওয়ারও আহ্বান জানান।

আজ রাজধানীর একটি হোটেলে স্থানীয় সরকার বিভাগ আয়োজিত উপজেলা পরিচালন ও উন্নয়ন প্রকল্প (ইউজিডিপি) এর ‘উপজেলা পরিষদ: স্মার্ট বাংলাদেশের পথে’ শীর্ষক লেসন লার্নড ওয়ার্কশপে প্রধান অতিথি হিসেবে যোগ দিয়ে মন্ত্রী এসব কথা বলেন।

স্থানীয় সরকার মন্ত্রী উপজেলা পরিচালন এবং উন্নয়ন প্রকল্প (ইউজিডিপি)-এ সহযোগিতার জন্য জাপান সরকারকে ধন্যবাদ জানিয়ে বলেন, আমাদের স্বাধীনতার পর থেকে দেশের পুনর্গঠনে জাপানের ভূমিকা অনস্বীকার্য।

এ সময় মন্ত্রী বলেন, জাপান বাংলাদেশ সম্পর্ক সরকারি পর্যায়ে সীমাবদ্ধ নয় বরং এ দুই দেশের উষ্ণ সম্পর্ক জনগণের মধ্যেও বিস্তৃত। বাংলাদেশের উন্নয়ন সহযোগী হওয়ায় জাপান-বাংলাদেশ সম্পর্কের হৃদ্যতা আরো গভীর হয়েছে বলেও উল্লেখ করেন মোঃ তাজুল ইসলাম।

মোঃ তাজুল ইসলাম আরো বলেন, মাত্র ১৭ বিলিয়ন ডলারের জিডিপি থেকে বর্তমানে বাংলাদেশের অর্থনীতির আকার ৪৭০ বিলিয়ন ডলার জিডিপিতে পৌঁছেছে। তিনি বলেন, প্রধানমন্ত্রী শেখ হাসিনার নেতৃত্বে বাংলাদেশ মধ্যম আয়ের দেশের কাতারে উন্নীত হওয়ায় আমরা এখন ২০৪১ সালের মধ্যে উন্নত ও স্মার্ট দেশে পরিণত হওয়ার লক্ষ্যে এগিয়ে চলেছি।

অনুষ্ঠানে সম্মানিত অতিথি হিসেবে উপস্থিত ছিলেন জাপানের রাষ্ট্রদূত ইওয়ামা কিমিনোরি, বিশেষ অতিথি হিসেবে উপস্থিত ছিলেন জাইকা বাংলাদেশের জ্যেষ্ঠ প্রতিনিধি কোমোরি তাকাশি, ওয়ার্কশপে মূল প্রবন্ধ উপস্থাপন করেন ঢাকা বিশ্ববিদ্যালয়ের জনপ্রশাসন বিভাগের অধ্যাপক ড. মোবাশ্বের মোনেম, এতে সভাপতিত্ব করেন স্থানীয় সরকার বিভাগের সচিব মুহম্মদ ইবরাহিম।

#

হেমায়েত/রাহাত/রফিকুল/মাহমুদ/লিখন/২০২৩

তথ্যবিবরণী নম্বর : ১৪৫০

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ২৯ চৈত্র (১২ এপ্রিল) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

‘পহেলা বৈশাখের মঙ্গল শোভাযাত্রা’ ইউনেস্কোর Intangible Cultural Heritage (অপরিমেয় সাংস্কৃতিক ঐতিহ্য)- এর তালিকাভুক্ত একটি গুরুত্বপূর্ণ ঐতিহ্য। শুভ নববর্ষ-১৪৩০।’-বিএনসিই**উ**, শিক্ষা মন্ত্রণালয়।

#

সোহেল/রাহাত/রফিকুল/মাহমুদ/আব্বাস/২০২৩/ ঘণ্টা

তথ্যবিবরণী নম্বর : ১৪৪৯

**উপবৃত্তি অর্থ বিতরণে প্রাথমিক শিক্ষা অধিদপ্তর ও নগদের চুক্তি স্বাক্ষর**

ঢাকা,২৯ চৈত্র **(১২** এপ্রিল**) :**

চলতি ২০২২-২৩ অর্থবছর থেকে ২০২৬-২৭ অর্থবছর পর্যন্ত মধ্যমেয়াদে পারফরম্যানন্স মূল্যায়ন করে সিদ্ধান্ত গ্রহণের শর্তে ৫ বছরের জন্য নগদ এর মাধ্যমে উপবৃত্তি অর্থ বিতরণের জন্য প্রাথমিক শিক্ষা অধিদপ্তরের সাথে ডাক অধিদপ্তর ও নগদ লিমিটেড এর চুক্তি স্বাক্ষর হয়েছে।

আজ প্রাথমিক ও গণশিক্ষা মন্ত্রণালয়ের সভাকক্ষে এই চুক্তি স্বাক্ষর সম্পাদন হয়েছে। চুক্তিতে প্রাথমিক শিক্ষা অধিদপ্তরের মহাপরিচালক শাহ রেজওয়ান হায়াত, ডাক বিভাগের পরিচালক সালেহ আহমেদ, নগদের সিইও মো. শাফায়েত আলম নিজ নিজ পক্ষে চুক্তিতে সাক্ষর করেন।

স্বাক্ষর অনুষ্ঠানে ডাক ও টেলিযোগাযোগ মন্ত্রী মোস্তাফা জব্বার বলেন, জাতির আগামী দিনের কান্ডারী আজকের কোমলমতি শিশুদের উপবৃত্তি প্রেরণের গুরুত্বপূর্ণ দায়িত্ব প্রাপ্তি নগদের জন্য সম্মান ও গৌরবের। শিক্ষার ভিত রচিত হয় প্রাথমিক শিক্ষার মাধ্যমে, আর তথ্য প্রযুক্তির মাধ্যমে শিক্ষাকে শিশুর কাছে আনন্দময় ও কার্যকর করে তুলতে ডাক ও টেলিযোগাযোগ মন্ত্রণালয় সব সময় প্রস্তুত।

প্রাথমিক ও গণশিক্ষা প্রতিমন্ত্রী মো. জাকির হোসেন বলেন, উপবৃত্তির মাধ্যমে প্রাথমিক বিদ্যালয়ে ঝরে পড়া রোধ ও শিক্ষায় শিশুদের আগ্রহ সৃষ্টি হবে এবং মায়েদের কাছে এ অর্থ পৌঁছানোর মাধ্যমে নারীর ক্ষমতায়নেও ভূমিকা রাখবে।

এ সময় প্রাথমিক ও গণশিক্ষা সচিব ফরিদ আহাম্মদ, ডাক ও টেলিযোগাযোগ সচিব আবু হেনা মোরশেদ জামান ও নগদের এমডি তানভির মিশুকসহ ঊর্ধ্বতন কর্মকর্তাবৃন্দ উপস্থিত ছিলেন।

#

মাহবুবুর/মেহেদী/পরীক্ষিৎ/রবি/মাহমুদা/কলি/মাসুম/২০২৩/১৪৩৮ ঘণ্টা

তথ্যবিবরণী নম্বর : ১৪৪৮

**বীর মুক্তিযোদ্ধা** **ডা. জাফরুল্লাহ চৌধুরীর মৃত্যুতে স্বাস্থ্যমন্ত্রীর শোক**

ঢাকা,২৯ চৈত্র **(১২** এপ্রিল**) :**

স্বাধীনতা পদকে ভূষিত বীর মুক্তিযোদ্ধা ও গণস্বাস্থ্য কেন্দ্রের প্রতিষ্ঠাতা ডা. জাফরুল্লাহ চৌধুরীর মৃত্যুতে গভীর শোক ও দুঃখ প্রকাশ করেছেন স্বাস্থ্যমন্ত্রী জাহিদ মালেক।

এক শোক বার্তায় স্বাস্থ্যমন্ত্রী জানান, ডা. জাফরুল্লাহ চৌধুরী কেবল একজন চিকিৎসাবান্ধব মানুষই ছিলেন না, তিনি ছিলেন নির্ভীক ও দেশপ্রেমে উদ্বুদ্ধ একজন খাটি দেশপ্রেমিক। তিনি দেশের গরিব মানুষের স্বাস্থ্যসেবার উন্নয়ন নিয়ে ভাবতেন। মুক্তিযুদ্ধকালে ফিল্ড হাসপাতাল প্রতিষ্ঠা, জাতীয় ওষুধনীতি প্রণয়ন ও গণস্বাস্থ্য কেন্দ্র প্রতিষ্ঠার মাধ্যমে চিকিৎসাক্ষেত্রে দরিদ্র মানুষের সেবাদানে অসাধারণ ভূমিকা রেখেছেন। জাতির প্রতি তাঁর এই অবদান চিরস্মরণীয় হয়ে থাকবে।

স্বাস্থ্যমন্ত্রী মরহুমের বিদেহী আত্মার মাগফেরাত কামনা করে তাঁর শোকসন্তপ্ত পরিবারের প্রতি গভীর সমবেদনা জানান।

#

মাইদুল/মেহেদী/পরীক্ষিৎ/রবি/মাহমুদা/কলি/মাসুম/২০২৩/১২৪০ ঘণ্টা

তথ্যবিবরণী নম্বর : ১৪৪৭

**পহেলা বৈশাখ থেকে ক্যাশলেস ভূমি উন্নয়ন কর**

ঢাকা, ২৯ চৈত্র (১২ এপ্রিল) :

পহেলা বৈশাখ ১৪৩০ থেকে ক্যাশলেস ভূমি উন্নয়ন কর ব্যবস্থা কার্যকর হচ্ছে। এই বিষয়ে ভূমি মন্ত্রণালয় একটি গণবিজ্ঞপ্তি প্রকাশ করেছে। প্রধানমন্ত্রী শেখ হাসিনা গত ২৯ মার্চ ঢাকায় অনুষ্ঠিত জাতীয় ভূমি সম্মেলনের উদ্বোধনী অনুষ্ঠানে বাংলা নতুন বছর থেকে ক্যাশলেস ভূমি উন্নয়ন কর ব্যবস্থা কার্যকর করার ঘোষণা দিয়েছিলেন।

গণবিজ্ঞপ্তিতে জানানো হয়, ভূমি উন্নয়ন কর আদায় কার্যক্রমকে অধিকতর জনবান্ধব করার লক্ষ্যে আগামী ১লা বৈশাখ হতে ভূমি উন্নয়ন কর অনলাইন তথা মোবাইল পেমেন্ট, ডেবিট বা ক্রেডিট কার্ড পেমেন্ট বা ব্যাংকের মাধ্যমে আদায়ের সিদ্ধান্ত গৃহীত হয়েছে। ভূমি উন্নয়ন কর আদায়ের সেবাকে ক্যাশলেস হিসাবে পূর্ণাঙ্গভাবে ডিজিটালরূপে বাস্তবায়নে সকল ভূমি মালিককে যথাসময়ে ও নিয়মিতভাবে ভূমি উন্নয়ন কর পরিশোধের জন্য অনুরোধ করা হয়েছে।

ভূমি মালিক হিসাবে ভূমি উন্নয়ন কর পরিশোধে land.gov.bd ওয়েব পোর্টালে নাগরিক নিবন্ধনপূর্বক ভূমি উন্নয়ন কর পরিশোধ করে অনলাইনে দাখিলা সংগ্রহ করতে গণবিজ্ঞপ্তিতে বলা হয়েছে। বিস্তারিত   
জানতে ১৬১২২ নম্বরে কল করতে হবে। বিদেশ থেকে +৮৮০ ৯৬১২৩ ১৬১২২) অথবা www.facebook.com/land.gov.bd ফেসবুক পেজে সরাসরি মেসেজ পাঠানো যাবে।

প্রসঙ্গত, গত বছরের ১ অক্টোবর তারিখ থেকে ক্যাশলেস ই-নামজারি ব্যবস্থা বাস্তবায়ন করে ভূমি মন্ত্রণালয়। আগামী ১৪ এপ্রিল থেকে ক্যাশলেস ভূমি উন্নয়ন কর ব্যবস্থা চালু হলে তা জনবান্ধব স্মার্ট ভূমি ব্যবস্থাপনা স্থাপনে ভূমি মন্ত্রণালয়ের একটি গুরুত্বপূর্ণ পদক্ষেপ হবে।

#

নাহিয়ান/মেহেদী/পরীক্ষিৎ/রবি/আসমা/২০২৩/১২৪৫ ঘণ্টা

তথ্যবিবরণী নম্বর : ১৪৪৬

**বেসরকারি শিক্ষা প্রতিষ্ঠানের ঈদুল ফিতরের উৎসব ও বৈশাখী ভাতার চেক হস্তান্তর**

ঢাকা, ২৯ চৈত্র (১২ এপ্রিল) :

মাধ্যমিক ও উচ্চশিক্ষা অধিপ্তরের আওতায় বেসরকারি স্কুল ও কলেজের শিক্ষক-কর্মচারীদের ঈদুল ফিতরের উৎসব ভাতা ও বৈশাখী ভাতার সরকারি অংশের চেক অগ্রণী ও রূপালী ব্যাংক এর প্রধান কার্যালয়ে এবং জনতা ও সোনালী ব্যাংকের স্থানীয় কার্যালয়ে হস্তান্তর করা হয়েছে।

শিক্ষক-কর্মচারীগণ আগামী ১৮ এপ্রিল পর্যন্ত উৎসব ভাতা এবং ১৬ এপ্রিল পর্যন্ত বৈশাখী ভাতা সংশ্লিষ্ট শাখা ব্যাংক হতে উত্তোলন করতে পারবেন।

#

বিপুল/মেহেদী/পরীক্ষিৎ/রবি/আসমা/২০২৩/১২২২ ঘণ্টা

তথ্যবিবরণী নম্বর : ১৪৪৫

**বীর মুক্তিযোদ্ধা ডা. জাফরুল্লাহ চৌধুরীর মৃত্যুতে তথ্য ও সম্প্রচার মন্ত্রীর শোক**

ঢাকা,২৯ চৈত্র **(১২** এপ্রিল**) :**

স্বাধীনতা পুরস্কারে ভূষিত বীর মুক্তিযোদ্ধা ও গণস্বাস্থ্য কেন্দ্রের প্রতিষ্ঠাতা ডা. জাফরুল্লাহ চৌধুরীর মৃত্যুতে গভীর শোক ও দু:খ প্রকাশ করেছেন তথ্য ও সম্প্রচার মন্ত্রী ড. হাছান মাহ্‌মুদ।

গতকাল রাজধানীর একটি হাসপাতালে চিকিৎসাধীন অবস্থায় জাফরুল্লাহ চৌধুরীর ইন্তেকালের সংবাদে শোকাহত মন্ত্রী এক বার্তায় প্রয়াতের আত্মার শান্তি কামনা করেন ও শোকসন্তপ্ত পরিবারের সদস্যদের প্রতি গভীর সমবেদনা জানান।

সরকারি গুরুত্বপূর্ণ কাজে ইউরোপ সফররত তথ্য ও সম্প্রচার মন্ত্রী তাঁর শোকবার্তায় একাত্তরে ফিল্ড হাসপাতাল প্রতিষ্ঠা, জাতীয় ওষুধ নীতি প্রণয়ন ও গণস্বাস্থ্য কেন্দ্র গড়ে তুলে কম খরচে দরিদ্রদের চিকিৎসা সেবায় ডা. জাফরুল্লাহ চৌধুরীর অবদানের কথা শ্রদ্ধার সাথে স্মরণ করেন।

#

আকরাম/মেহেদী/পরীক্ষিৎ/রবি/মাহমুদা/কলি/মাসুম/২০২৩/১০৪৫ ঘণ্টা

তথ্যবিবরণী নম্বর : ১৪৪৪

**বীর মুক্তিযোদ্ধা ডা. জাফরুল্লাহ চৌধুরীর মৃত্যুতে মুক্তিযুদ্ধ মন্ত্রীর শোক**

ঢাকা,২৯ চৈত্র **(১২** এপ্রিল**):**

        বীর মুক্তিযোদ্ধা ও গণস্বাস্থ্য কেন্দ্রের প্রতিষ্ঠাতা ডা. জাফরুল্লাহ চৌধুরী মৃত্যুতে গভীর শোক ও দুঃখ প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মল হক।

আজ এক শোকবার্তায় মন্ত্রী বলেন, ডা. জাফরুল্লাহ মহান মুক্তিযুদ্ধে গৌরবোজ্জ্বল ভূমিকা রেখেছেন। তিনি মুক্তিযুদ্ধকালে মেডিকেল টিমের চিকিৎসক হিসেবে দায়িত্ব পালন করেন। স্বাধীন বাংলাদেশের অভ্যুদয়ে এবং জনস্বাস্থ্য উন্নয়নে তাঁর অবদান স্মরণীয় হয়ে থাকবে।

শোকবার্তায় মন্ত্রী ডা. জাফরুল্লাহ চৌধুরী রূহের মাগফিরাত কামনা করেন এবং তার শোকসন্তপ্ত পরিবারের সদস্যদের প্রতি গভীর সমবেদনা জানান।

#

মারুফ/মেহেদী/মাহমুদা/কলি/মাসুম/২০২৩/১০৪৫ ঘণ্টা